АҞӘА, ԥхынгәы 13 – Sputnik, Асмаҭ Ҵәыџьԥҳа. Аԥснытәи Аҳәынҭқарратә университет сынтәа аҳәынҭқарратә ҿаҵа иазоунажьуеит 346 ҭыԥ лҳәеит радио Sputnik аинтервиу азҭаз адкыларатә комиссиа аҭакзыԥхықәу амаӡаныҟәгаҩ Ева Озган.
Озган лажәақәа рыла 75 % арҵаҩратәи ақыҭанхамҩатәи хырхарҭа рыҭоуп. Абарҭ аусхкқәа рҟноуп азанааҭуаа разымхара ахьыҟоу ҳәа лҳәоит лара.
Традициак аҳасаб ала аԥснытәи астудентцәа аиҳарак рхы азыркуеит аекономикеи азиндырреи.
"Еснагь еиԥш сынтәагьы ҳабитуриентцәа еиҳарак рхы азыркуеит аекономикеи азиндырреи. Ус шакәугьымакьаназ адокументқәа рыдкылара ҳаҿуп. Аҭагылазаашьа аҽеиҭанакыр алшоит", — лҳәоит Озган.
Аԥснытәи аҵараиурҭақәа: Аҳәынҭқарратә университети Иаарту Аҟәатәи аинститути рахь арзаҳалқәа рыдыркылоит ԥхынгәы 14 рҟынӡа.
Иаарту Аҟәатәи аинститут аҿа ахырхарҭақәа аабы рыла адокументқәа рыдыркылоит. Арахь иаҵанакуеит: "Бухучет", "Мировая экономика", "Агроэкономика", "Налоги и налогообложение", "Юриспруденция", "Таможенное дело", "Туризм и гостиничное дело", "Бизнес-информатика".
Аректор Валери Кәарҷиа иажәақәа рыла абитуриентцәа рдыррақәа акыр илаҟәуп. Урҭ рыцхырааразы сынтәа иаартын азыҟаҵаратә курсқәа.
Араҟа аҵара ахәԥса иартәоит 40 000 мааҭ рҟынӡа шықәсык азы.
Хәыда-ԥсада аҵара азин рымоуп зани заби ыҟам, ахьтәи аразни медалқәа рыла ашкол иалгаз. Иара убри аан аԥышәарақәа зегьы "хәба" ҳәа иҭитәуп.